ประธาน กกต. ระบุ ยังไม่เคาะ วิธีคำนวณ ส.ส.บัญชีรายชื่อ รับอาจส่งศาล รธน.ชี้ขาด
ประธาน กกต. ระบุ ยังไม่เคาะ วิธีคำนวณ ส.ส.บัญชีรายชื่อ รับอาจส่งศาล รธน.ชี้ขาดนายอิทธิพร บุญประคอง ประธาน กกต. กล่าวภายหลังประชุม กกต.ในช่วงเช้าที่ผ่านมา ว่า ขณะนี้ยังไม่มีเรื่องใดได้ข้อสรุป และยังไม่มีมติใดๆ ออกมา ซึ่งหลังจากนี้จะกลับขึ้นไปประชุมกันต่อ ทั้งนี้ กกต.จะพิจารณาข้อความในมาตรา 128 ตาม พ.ร.ป.เลือกตั้ง ส.ส. และมาตรา 91 ของรัฐธรรมนูญ ว่ามีข้อแตกต่างกันอย่างไร แต่ยืนยันว่า มีแนวคิดในการคำนวณไว้อยู่แล้ว ขอให้รอมติจากที่ประชุมก่อน โดยสำนักงานได้เสนอเรื่องและวิธีการคำนวณมายังคณะกรรมการ กกต.แล้ว  ส่วนสูตรที่กำหนดไว้ อาจขัดต่อรัฐธรรมนูญ หรือเจตนารมณ์ของกฎหมาย จำเป็นจะต้องส่งศาลรัฐธรรมนูญตีความหรือไม่นั้น ประธาน กกต. ยอมรับว่า เป็นหนึ่งในประเด็นที่กรรมการ กกต.จะพิจารณาด้วย แต่ขณะนี้ยังไม่อยากให้ความเห็น เพราะที่ประชุมยังไม่ได้ข้อสรุปที่ชัดเจน จึงกลัวจะเกิดความคลาดเคลื่อน ซึ่งหากมีความชัดเจนใดๆ จะมอบให้สำนักงานเป็นผู้แถลงข่าว